  Виталий Пронин 14-тӥ-21-тӥ тулыспалэ В. Короленко нимо пединститутын удмурт кыллы сӥзем арня ортчиз. Со туэ Кузебай Герд но Ашальчи Оки вордскем дырысен 120 ар тырмонлы сӥземын вал. Кунсьӧр кылъёсъя но удмурт кылосбуръя кафедраысь доцент Ольга Никифорова студентъёслы писательёслэн творчествозыя лекция лыдӟиз. Киужъёсъя юртысь кибашлыос ас киынызы вурем удмурт дӥсьёссэс возьматӥзы, «Иднакар» газетын ужасьёсын котырес ӝӧк ортчытӥзы. Отын вераськизы туала егитъёслэн улоназы газет-журналъёслэн интызы сярысь. Одӥг нуналаз студентъёс столовойын удмурт сиёнъёсын чузъяськизы. Арня йылпумъяськиз удмурт но кунсьӧр кылъёсъя олимпиадаен. Удмурт кыллы сӥзем арня Глазкарысь институтын ог 10 ар ортчылэ ни. Сергей Захаров  